འདི་ནས་ཡུལ་གོམས་གཤིས་ལུགས་བཞིན་དུད་ཚང་ཁག་ཅིག་གི་ནང་གཞོན་སྐྱེས་ཚོས་སོ་སོའི་རྒན་རབས་རྣམས་ལ་ཁྱིམ་གཅིག་ཏུ་འཚོ་བཞིན་ཞབས་ཞུ་སྒྲུབ་གང་ཐུབ་བྱེད་སྲོལ་འདུག་ཀྱང་འདི་ནི་ཉུང་ཤོས་ཤིག་གི་འཚོ་སྟངས་ལས།དེ་མིན་འགྲོ་ལུགས་འདུག་སྟངས་དབང་བཙན་པའི་སྒོ་ནས་རྒན་འཁོག་མང་པོ་སྐབས་སུ་སོ་སོའི་ཕྲུ་གུས་ལྟ་སྐྱོང་བྱེད་པ་མ་ཡིན་པར་གཞུང་འབྲེལ་དང་སྒེར་གྱི་ཚོགས་པའམ་རྒན་གསོ་ཁང་དུ་བསྡད་སྲོལ་འདི་ཤུགས་ཆེན་པོ་དར་འདུག་སྙམ།གཞུང་གི་རྒས་གསོ་ཁང་དུ་རྒན་རབས་རྣམས་ལ་ཉིན་ཞག་དུས་དྲུག་གི་ལྟོ་གོས་གཏམ་གསུམ་གྱི་ལས་འཆར་གང་བཟང་ཡོད་པ་དཔེར་ན་རྒས་གསོ་ཁང་རང་དུ་ཟས་ཁང་དང་།ཇ་ཁང་དང་རྩེད་ར་ལྟ་བུའི་སྤྲོ་སྐྱིད་གཏོང་སའི་ཁོར་ཡུགརྒས་གསོ་ཁང་ནས་དུས་རྟག་ཏུ་ལུས་པོར་སྨན་དཔྱོད་སོགས་ཀྱི་མཐུན་སྦྱོར་ཆ་ཚང་བ་ཡོད།དེ་མིན་ལོ་རེར་ཐེངས་རེ་གཉིས་ཙམ་གྱིས་ཕྱིའི་ཡུལ་དུ་རྒྱང་ཐག་རིང་ཐུང་གང་རུང་ས་ལ་ཡུལ་བསྐོར་སྤྲོ་འཆམ་དུ་འཁྲིད་སྲོལ་རེ་གཉིས་ལ་ཡོད་པའང་ཐོས་སོང་།ང་ཚོའི་བོད་གཞིས་སུ་གནའ་དེང་གཉིས་ཀྱི་གནས་སྟངས་ཅུང་དང་མི་འདྲ་བ་ཨོ་གླིང་དུ་རྒན་འཁོག་ཚོར་འགྲོ་འདུག་སྤྱོད་གསུམ་ལ་མཐུན་སྦྱོར་རོགས་རམ་གང་ལེགས་འདུག་ཨང་སྙམ་པ་འདི་ཐེངས་གཅིག་མིན་པར་ངའི་སེམས་ཀྱི་ཚོར་སྣང་དངོས་ཡིན།དེ་ལྟར་ཡང་ཤེས་ལྡན་འགའི་བཤད་མྱོང་བ་ལྟར་ཡིན་མིན་ཆེར་མི་ཤེས་མོད།འོན་ཀྱང་སྔོན་བཤད་ཟིན་པ་དང་ལྡོག་སྟེ་ང་རང་གིས་ལྟ་རྟོགས་དང་རོགས་རམ་དགོས་ས་མགོ་སེར་འགའ་ཡོད་པ་འདི་དག་ནི་ངོ་མ་སྙིང་རྗེ་ཨང་བསམ་པ་ཞིག་རེད།